ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση του Συμβουλίου σχετικά με την τροποποίηση του κανονισμού (ΕΟΚ) αριθ. 3330/91 του Συμβουλίου για τις στατιστικές των συναλλαγών αγαθών μεταξύ των κρατών μελών όσον αφορά την απλουστευμένη εφαρμογή της ονοματολογίας των προϊόντων

1997/0162 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση του Συμβουλίου σχετικά με την τροποποίηση του κανονισμού (ΕΟΚ) αριθ. 3330/91 του Συμβουλίου για τις στατιστικές των συναλλαγών αγαθών μεταξύ των κρατών μελών όσον αφορά την απλουστευμένη εφαρμογή της ονοματολογίας των προϊόντων

1. ΙΣΤΟΡΙΚΟ

Ημερομηνία διαβίβασης της πρότασης (COM(1997) 275 τελικό - 1997/0162/COD) στο Ευρωπαϊκό Κοινοβούλιο και στο Συμβούλιο 4 Ιουνίου 1997

Γνωμοδότηση του Ευρωπαϊκού Κοινοβουλίου σε πρώτη ανάγνωση : 1 Απριλίου 1998

Ημερομηνία διαβίβασης της τροποποιημένης πρότασης : 27 Απριλίου 1998

Ημερομηνία έγκρισης της κοινής θέσης : 28.2.2000

Ημερομηνία γνωμοδότησης της Οικονομικής και Κοινωνικής Επιτροπής : 29 Οκτωβρίου 1997

Ημερομηνία γνωμοδότησης της Επιτροπής των Περιφερειών : 2 Δεκεμβρίου 1997

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Απλούστευση του φόρτου δηλώσεων για τις επιχειρήσεις στο στατιστικό σύστημα του ενδοκοινοτικού εμπορίου (INTRASTAT) όσον αφορά την ονοματολογία των προϊόντων.

3. ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΚΟΙΝΗ ΠΡΟΤΑΣΗ

3.1 Σύντομες γενικές παρατηρήσεις σχετικά με την κοινή θέση

Η κοινή θέση βασίζεται σε ορισμένα σημαντικά συμπεράσματα που εξήχθησαν από την επιτροπή συμβιβασμού στις 18 Μαρτίου 1999 σχετικά με μία άλλη πρόταση SLIM/Intrastat (μείωση των μεταβλητών των στοιχείων). Ιδιαίτερα, μπορεί να δοθεί έμφαση στην αρχή της διατήρησης μιας ενιαίας ονοματολογίας για τις στατιστικές ενδοκοινοτικού και εξωκοινοτικού εμπορίου και στην ανάληψη υποχρέωσης εκ μέρους του Συμβουλίου να επανεξετάσει την πρόταση σχετικά με την ονοματολογία.

Μολονότι η κοινή θέση αποκλίνει από την αρχική πρόταση που υπέβαλε η Επιτροπή, ωστόσο διατηρεί τη θεμελιώδη ιδέα της πρότασης της Επιτροπής, ήτοι να παράσχει απλουστεύσεις, ιδίως στις ΜΜΕ.

Πράγματι, ο στόχος αυτός επετεύχθη επιτρέποντας σ' αυτές να δηλώνουν μόνο τις πληροφορίες σχετικά με το πολύ τα δέκα σημαντικότερα προϊόντα που αποτελούν αντικείμενο εμπορίας (όσον αφορά την αξία), συμπεριλαμβανομένης της χώρας-εταίρου και της αξίας. Η Επιτροπή, σύμφωνα με τη διαδικασία επιτροπολογίας, θα θέσει τους κανόνες για τον καθορισμό των 10 σημαντικότερων προϊόντων.

Επιπλέον, το Συμβούλιο καλεί την Επιτροπή να εξετάσει τη δυνατότητα αύξησης του κατωφλίου απλούστευσης από το σημερινό επίπεδο των 100.000 ευρώ σε 200.000 ευρώ. Μια αύξηση του κατωφλίου απλούστευσης θα είχε ως συνέπεια, για τα κράτη μέλη όπου το κατώφλι δεν είναι ήδη σε επίπεδο που να επιτρέπει πλήρη εξαίρεση των ΜΜΕ, τις ΜΜΕ να υποβάλλουν μια απλουστευμένη μηνιαία δήλωση που να περιορίζεται σε τρεις μεταβλητές (προϊόν, χώρα-εταίρος και αξία).

3.2 Αποτέλεσμα των τροπολογιών του Ευρωπαϊκού Κοινοβουλίου σε πρώτη ανάγνωση

3.2.1 Τροπολογίες που έγιναν δεκτές από την Επιτροπή και ενσωματώθηκαν στην κοινή θέση·

Το Ευρωπαϊκό Κοινοβούλιο πρότεινε διάφορες τροπολογίες μετά την πρώτη ανάγνωση της αρχικής πρότασης της Επιτροπής.

Όλες οι αλλαγές που πρότεινε το Ευρωπαϊκό Κοινοβούλιο λήφθηκαν κατ' αρχήν υπόψη στην κοινή θέση.

Η τροπολογία αριθ. 3, στην οποία δίνεται έμφαση στην απλουστευμένη εφαρμογή της Συνδυασμένης Ονοματολογίας, μαζί με τη διαθεσιμότητα «εργαλείων» που θα διευκολύνουν την ταξινόμηση των αγαθών, λαμβάνοντας υπόψη τις δυσκολίες που αντιμετωπίζουν οι επιχειρήσεις όταν ταξινομούν τα προϊόντα τους.

Αυτή καλύπτεται τώρα από τον αναθεωρημένο τίτλο της πρότασης και τις αιτιολογικές σκέψεις 4 και 5.

Ωστόσο, δεν βρέθηκε ρητή αναφορά στα «εργαλεία» που θα μπορούσαν να διευκολύνουν την ταξινόμηση των αγαθών.

Η τροπολογία αριθ. 4 στην οποία ορίζεται ότι η απλούστευση της Συνδυασμένης Ονοματολογίας προτάθηκε ως δοκιμαστικό σχέδιο στο πλαίσιο της δεύτερης φάσης της πρωτοβουλίας SLIM.

Αυτή καλύπτεται τώρα από την αιτιολογική σκέψη αριθ. 5.

Η τροπολογία αριθ. 5 στην οποία ορίζεται ότι η Συνδυασμένη Ονοματολογία θα πρέπει να είναι η ενιαία ονοματολογία για τις στατιστικές ενδοκοινοτικού και εξωκοινοτικού εμπορίου.

Αυτό καλύπτεται τώρα από την αιτιολογική σκέψη αριθ. 5.

Οι τροπολογίες αριθ. 6 και αριθ. 7 σύμφωνα με τις οποίες θα πρέπει να δημιουργηθεί μια εταιρική σχέση μεταξύ εθνικών αρχών και ευρωπαϊκών αντιπροσώπων των χρηστών και των δηλούντων. Στόχος της εταιρικής αυτής σχέσης είναι να καταρτιστούν προτάσεις για την απλούστευση της Συνδυασμένης Ονοματολογίας λαμβάνοντας, ωστόσο, υπόψη την ανάγκη να διατηρηθούν οι λεπτομερείς πληροφορίες για ορισμένους τομείς.

Αυτή καλύπτεται τώρα από την αιτιολογική σκέψη αριθ. 5.

Η τροπολογία αριθ. 8.1 στην οποία ορίζεται ότι η Συνδυασμένη Ονοματολογία χρησιμοποιείται για τον προσδιορισμό των αγαθών.

Αυτό εξυπακούεται λόγω του ότι η Συνδυασμένη Ονοματολογία είναι η μόνη εφαρμόσιμη ονοματολογία.

Οι τροπολογίες αριθ. 1, 2, 8.2, 8.3, 8.4 δεν είναι εφαρμόσιμες.

3.2.2 Τροπολογίες που έγιναν δεκτές από την Επιτροπή αλλά δεν ενσωματώθηκαν στην κοινή θέση (σχετική θέση της Επιτροπής)·

Ουδεμία.

3.3 Ενδεχομένως, νέες διατάξεις που εισήγαγε το Συμβούλιο και σχετική θέση της Επιτροπής.

Ουδεμία.

3.4 Ενδεχομένως, προβλήματα επιτροπολογίας που ανέκυψαν κατά την έγκριση της κοινής θέσης (και της θέσης της Επιτροπής)

Ουδέν.

4. ΓΕΝΙΚΑ ΣΥΜΠΕΡΑΣΜΑΤΑ ΚΑΙ ΠΑΡΑΤΗΡΗΣΕΙΣ

Η Επιτροπή μπορεί γενικά να υποστηρίξει την κοινή θέση που θα επιτρέπει απλουστεύσεις προς όφελος των ΜΜΕ και ιδίως εφόσον το κατώφλι απλούστευσης μπορεί να αυξηθεί σε 200.000 ευρώ.

Η Επιτροπή θεωρεί ότι οι τροπολογίες που εισήγαγε η κοινή θέση του Συμβουλίου δεν αλλοιώνουν την πρότασή της.

Μολονότι η κοινή θέση αποκλίνει από την αρχική πρόταση που υπέβαλε η Επιτροπή, διατηρεί, ωστόσο, τη θεμελιώδη ιδέα και το στόχο της πρότασης της Επιτροπής, ήτοι να απλουστευθεί η εφαρμογή της ονοματολογίας των προϊόντων προς όφελος ιδίως των ΜΜΕ. Επιπλέον, περιλαμβάνει τις δεκτές τροπολογίες της πρώτης ανάγνωσης του Ευρωπαϊκού Κοινοβουλίου.

Ιδιαίτερα, θα πρέπει να ληφθεί υπόψη η γενική αποδοχή, από το Κοινοβούλιο και το Ευρωπαϊκό Κοινοβούλιο, της αρχής μιας ομοιόμορφης ονοματολογίας για τις στατιστικές ενδοκοινοτικού και εξωκοινοτικού εμπορίου. Θα πρέπει επίσης να υπενθυμιστεί ότι οι ευρωπαϊκές ομοσπονδίες έχουν επανειλημμένα εκφράσει την έντονη αντίθεσή τους με τη λειτουργία δύο διαφορετικών ονοματολογιών για τις στατιστικές ενδοκοινοτικού και εξωκοινοτικού εμπορίου.

Τέλος, θα πρέπει να σημειωθεί ότι για τρίτο συνεχόμενο έτος ο αριθμός των κωδικών στη Συνδυασμένη Ονοματολογία μειώθηκε. Η νέα αυτή εξέλιξη και τα επιτυχή αποτελέσματα που λήφθηκαν στο πλαίσιο της πρωτοβουλίας SLIM II αντικατοπτρίζουν τις κοινές προσπάθειες των υπηρεσιών της Επιτροπής, των κρατών μελών και των ευρωπαϊκών ομοσπονδιών να απλουστεύσουν και να εκσυγχρονίσουν τη Συνδυασμένη Ονοματολογία.